वर्तमान समय में विसंगतियों का मुख सुरसा के समान निरंतर बढ़ता ही जा रहा है. ऐसे समय में हास्य-व्यंग्य के लिए स्थान निरंतर सिकुड़ता जा रहा है. हम असहमत होने की संभावनाओं के द्वार निरंतर बंद करते जा रहे हैं. सहमति-असहमति वैचारिक कम, व्यक्तिगत अधिक होती जा रही है. व्यंग्य के लिए यह स्थिति ठीक नहीं है. किन्तु इसी समय का सत्य यह भी है कि पत्र-पत्रिकाओं में व्यंग्य निरंतर छापे-पढ़े और सराहे जा रहे हैं. यानी तमाम अवरोधों-विरोधों के बावजूद व्यंग्य लेखन और व्यंग्य की स्वीकार्यता निश्चय ही बढ़ी है. लोकप्रियता बढ़ी है, लोकप्रियता से उत्पन्न संकट भी बढ़े हैं, सहनशीलता का संकट बढ़ा है. आज हर दूसरा शख्स व्यंग्यकार बनने की लाइन में ही नहीं है, बल्कि वह स्वघोषित व्यंग्यकार बन चुका है. यह कहना उचित होगा कि पूर्व के समय से आज का समय इस मायने में भिन्न और बेहतर है कि आज लेखन-प्रकाशन के मंच बहुत हैं. पहले इतनी सुविधाएँ नहीं होती थीं. आज तो हर शख्स के हाथ में स्मार्टफोन है, उस फोन में वाट्सअप, फेसबुक, ट्विटर, स्काइप आदि ऐसे प्लेटफार्म हैं जिनसे जुड़ते ही वह देश-काल की सीमाओं का अतिक्रमण कर जाता है. हम किसी भी समय कहीं से भी बैठे-बैठे लिखते हैं और लिखे (टाइप किए) हुए को पोस्ट करते ही सारी दुनिया पढ़ती, पसंद-नापसंद करती, और टिप्पणियाँ करती है. हमारे आज के दौर के रचनाकारों को यह सुविधा सर्वाधिक शक्तिशाली बनाती है. पूर्ववर्ती पीढ़ी के पास यह सुविधा नहीं थी, बावजूद इसके उन्होंने हार नहीं मानी और निरंतर पढ़ते-लिखते रहे. परवर्ती पीढ़ी चाहे तो हार न मानने की यह जिद और निरंतर पढ़ने-लिखने के इस गुण को आत्मसात कर सकती है, इससे उनको बहुत लाभ हो सकते हैं.